khistorydata/jeongjo-sjw-relations huggingface dataset:
정조 21년
洪仁浩以義禁府言啓曰時囚罪人吳顯忠杖一百收贖告身盡行追奪徒三年定配照律公事允下矣吳顯忠杖一百收贖告身盡行追奪忠淸道黃澗縣新興驛徒三年定配而以本府議啓內辭意具罪目依例發遣府羅將押送配所何如傳曰允
정조 21년
李肇源以賑恤廳言啓曰北部觀光坊契任掌裵仁福今月初二日本洞路傍得一歲遺棄女兒同里居良女丁召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 21년
丁巳五月初三日酉時上御便殿坐直承旨入侍時右副承旨李肇源假注書李允謙記事官吳泰曾金履永直提學李晩秀檢校待敎沈象奎以次進伏訖上敎晩秀曰整理儀軌則姑停役而懸吐考準之節必着念善爲之也五倫行實序文果已製出耶晩秀曰姑未留意而如臣謏淺實不敢奉敎製進矣上曰近不爲月三講久矣此是自來古例而近來大司成則擔却一邊無意修明舊規是可歎也卿須言于泮長更令設行好矣敎泰曾等曰爾等新自郵丞而來果無驛弊之可言者耶泰曾曰臣於待罪東郵也日見郵弊之滋多今此登筵不敢不陳矣銀溪卽直通北關之大路而驛站之凋殘近年益甚蓋自二十年來淮陽之界忽生藥水浦間路誘客網利回賓作主商賈行旅無不由是故直路六站只應使星傳命之役而設站生涯都讓於間路矣曾於丁酉年四月因儒臣金履翼上疏請塞三防谷路而亦及於藥水浦之嚴防竝爲蒙允矣同年九月因道臣狀啓復開三防路而至於藥水浦之嚴防朝令自如矣只緣歲月之稍久峽俗之愚頑間路之設店漸廣驛路之失業轉甚傳命重地將至絶站臣意則令道臣嚴飭間路首尾邑申明舊禁以爲蘇殘祛瘼之地恐合事宜故敢此仰達矣上曰令廟堂分付道臣各別嚴禁可也出擧條泰曾曰銀溪驛館移設生昌而本驛馬匹尤甚凋殘蓋緣一年所用之柴炭專責於新入馬戶之二人一應此役無不蕩散今年取二人明年取二人將未幾何空一驛而止矣是以所立之馬不暇責其健實點閱十馬盲瞎過半苟得若干錢穀俾免柴炭之責應則可期郵卒之紓力臣意則令道臣某樣錢穀中從長區劃以爲懷保殘驛之地恐合事宜故敢此仰達矣上曰令廟堂分付道臣從長措劃後形止狀聞可也出擧條泰曾曰東峽俗樸別無民弊之可陳而第自近年以來村閭之失火延燒者自營邑責其里任洞長計戶多少論罪輕重營邑則蓋飭其閭里相保守望相助之意而民愚俗頑徒幸免罪苟或延燒間多隱匿字恤之典或未下究臣意則令道臣更飭郡邑從實牒報無復里任之論罪恐好矣上曰令廟堂嚴飭該道俾革謬習可也出擧條履永曰臣於待罪金井時有本驛弊瘼之未及釐革者今因言端敢此仰達矣蓋金井本驛數百餘戶皆受食本驛還上而初未嘗干涉邑還自是一定之法矣今當稍豐之餘地方官因本邑還穀之民不願受分排不得勒分驛戶石數夥多雖云一時權宜之事實爲殘驛無窮之弊謬例旣創民情可矜臣意則令道臣關飭邑驛各授本還毋相移轉之地恐合事宜矣上曰令廟堂分付道臣從長決處後形止狀聞可也出擧條命書傳敎曰往在丁亥間就朱子大全語類分與桂坊某某人定其章句釋其疑義錄其諺讀首尾數年而工告訖其時與是事者李灌韓用和朴師亨李謙鎭沈定鎭安鼎福任靖周等諸人而此人卽其中一人其後甲午節要書將丁亥已定之本賓客趙明鼎宮官李義駿專管考校而近又有御定百選印行之本復以三十年前編勘者重加證錄今日始竣役來呈事甚貴矣副司果李述源三品內職見窠令該曹明日政擬入朱書編役之舊僚李述源外只有此人而年前取捨於選印也亦與聞其所示意今豈可一爲一否乎行副護軍韓用和佐貳見窠亦令擬入待下批牌招察任俾兩人知記念舊僚之予心仍命退諸臣以次退出
정조 21년
行都承旨洪明浩差祭行左承旨李晩秀坐行右承旨洪仁浩坐直左副承旨韓晩裕坐直右副承旨宋民載牌不進同副承旨金達淳差祭注書柳遠鳴差祭一員未差假注書宋冕載仕李允謙仕直事變假注書李毅采仕
정조 21년
洪仁浩啓曰玉堂備員間視事頉稟之意敢啓傳曰知道
정조 21년
洪仁浩啓曰大司憲金載瓚未肅拜執義高宅謙傳旨未下掌令金熙采呈辭掌令洪彦燮持平金壽祖鄭宗魯在外監察茶時之意敢啓傳曰知道
정조 21년
承旨前望單子入之韓晩裕金祖淳落點
정조 21년
傳于韓晩裕曰傳香承旨馳詣宗廟永禧殿景慕宮奉審摘奸以來
정조 21년
傳于韓晩裕曰右承旨入侍
정조 21년
傳于韓晩裕曰未下直守令當日辭朝
정조 21년
傳于洪仁浩曰入啓望筒楷草相雜不謹之習可駭當該注書拿處
정조 21년
李弘謙拿處代以宋冕載爲假注書
정조 21년
承旨前望單子入之李晩秀宋民載落點
정조 21년
兵曹以申大謙爲訓鍊都監中軍
정조 21년
傳于洪仁浩曰都監中軍望筒誤爲分付當該中官令該府拿問處之
정조 21년
洪仁浩啓曰未下直守令當日辭朝事命下矣始興縣令鄭致綏彦陽縣監成國民求禮縣監李邦億兩司俱未署經憲府則執義高宅謙傳旨未下掌令洪彦燮持平金壽祖鄭宗魯在外只有掌令金熙采一人行大司憲金載瓚卽爲牌招諫院則司諫朴瑞源獻納張至冕差祭正言申完在外洪致榮傳旨未下只有行大司諫柳焵一人無以備員署經云何以爲之敢稟傳曰未肅拜臺諫牌招卽爲署經南臺外在外人與差祭臺諫許遞前望單子入之待下批一體牌招署經
정조 21년
臺諫前望單子入之正言李重蓮獻納尹悌東司諫鄭來百落點
정조 21년
兵曹口傳政事副護軍單李肇源
정조 21년
以執義高宅謙正言洪致榮牌不進罷職傳旨傳于洪仁浩曰只推
정조 21년
韓晩裕以弘文館言啓曰本館下番闕直事甚未安今日政新除授玉堂待下批仍卽牌招以爲姑降入直之地何如傳曰允
정조 21년
韓晩裕以吏曹言啓曰新除授昌城府使李堯憲戶奴呈狀內奴矣上典偏母年今七十三歲而素患痰喘之症見方危篤時月之內萬無離側赴任之望卽速入啓遞改云其親病旣如是沈重則有難强令赴任昌城府使李堯憲改差何如傳曰允
정조 21년
有政吏批判書李秉鼎參判徐邁修進參議韓用龜牌不進左副承旨韓晩裕進以洪明浩金達淳爲承旨以尹益烈爲副校理以韓用和爲兵曹參議以李述源爲掌樂正以閔致載爲兵曹佐郞以李禮培爲軍器僉正以柳英喆爲校書校理以徐有龍爲昌城府使
정조 21년
兵批判書權病參判姜彝正病參議金勉柱病參知睦萬中入直進行右承旨洪仁浩進知事單徐鼎修
정조 21년
以副應敎朴載淳校理李羲甲副校理高宅謙修撰金履喬牌不進罷職傳旨傳于李晩秀曰只推
정조 21년
洪仁浩以弘文館言啓曰本館下番闕直事甚未安副應敎朴載淳校理李羲甲修撰金履喬旣有只推之命竝卽牌招以爲推移入直之地何如傳曰允
정조 21년
洪仁浩以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 21년
洪仁浩以兵批言啓曰前監司徐鼎修自吏曹送西矣瓜滿監司例爲西樞隨品處置而知中樞有闕代依例下批之意敢啓傳曰知道
정조 21년
丁巳五月初四日卯時上御重熙堂左副承旨入侍時左副承旨金祖淳假注書李允謙記事官金景煥金珍恪以次進伏訖命書傳敎曰左副承旨右副承旨聞有實病竝許遞前望單子入之待下批牌招察任仍命退承史以次退出
정조 21년
丁巳五月初四日辰時上御便殿右承旨入侍時右承旨韓晩裕假注書李允謙記事官金景煥金珍恪抄啓文臣曺錫中以次進伏訖上曰抄啓文臣中一人有下敎事使之待令矣今誰入來乎晩裕曰曺錫中今方入侍矣上曰儀軌之役姑爲停撤耶錫中曰然矣上曰停役間汝輩亦爲休憩無妨矣仍內下朱書百選二件敎晩裕曰承旨率抄啓文臣曺錫中洪奭周等詳細懸吐而着念考準俾無遺漏之歎可也仍命退承史以次退出
정조 21년
行都承旨洪明浩坐行左承旨李晩秀坐行右承旨洪仁浩坐左副承旨韓晩裕坐直右副承旨金勉柱坐同副承旨金達淳坐直注書柳遠鳴差祭一員未差假注書宋冕載仕李允謙仕直事變候注書李毅采仕
정조 21년
藥房提調沈煥之行右承旨洪仁浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 21년
洪仁浩啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 21년
以右副承旨宋民載牌不進罷職傳旨傳于金達淳曰聞有實病許遞前望單子入之待下批牌招察壬
정조 21년
承旨前望單子入之金勉柱落點
정조 21년
李晩秀啓曰行大司憲金載瓚執義高宅謙掌令金熙采牌不進掌令洪彦變持平金壽祖鄭宗魯在外監察茶時之意敢啓傳曰知道
정조 21년
以李弘謙囚單子傳于洪仁浩曰罷職放送
정조 21년
以白喜章囚單子傳于洪仁浩曰罷職放送
정조 21년
傳于洪仁浩曰字內營門將臣及該邊捕將救火禁盜事城外出去時勿爲微稟只爲言送該房往來事分付
정조 21년
以執義高宅謙掌令金熙采司諫鄭來百獻納尹悌東正言李重蓮洪致榮牌不進罷職傳旨傳于洪仁浩曰只推
정조 21년
傳于金達淳曰坐直承旨入侍
정조 21년
韓晩裕以弘文館言啓曰本館下番闕直事甚未安副應敎朴載淳校理李羲甲副校理尹益烈修撰金履喬旣有只推之命竝卽牌招以爲推移入直之地何如傳曰允
정조 21년
以副校理尹益烈牌不進罷職傳旨傳于韓晩裕曰只推
정조 21년
以副應敎朴載淳校理李羲甲修撰金履喬牌不進罷職傳旨傳于韓晩裕曰只推
정조 21년
以正言李重蓮牌不進罷職傳旨傳于李晩秀曰只推
정조 21년
捕盜大將前望單子入之李得濟落點
정조 21년
洪仁浩以司僕寺一二提調意啓曰本寺草記批旨內半千萬匹權分畿內牧場能無移疾之歎乎以人以畜俱非仁政所推更爲論理草記可也事命下矣畿牧分養實出於權宜不得已之論其爲移疾之慮誠如聖敎各邑下隷之迤作科外之勞費各場牧子之橫受無前之看養俱足矜念雖以馬畜言之艱辛上來之餘卽又擯之於不習水草之場强弱相呑主客俱困非不知此箇事情而旣不敢遽議其罷又無以從他措處未免爲苟且姑息之計矣伏奉批旨之後更就前草記中諸條之論除其畿牧放養一事就其三條論其利害則間場仍分養自有許多弊端恐非可論惟是罷分養一條庶爲治本救末之策大抵分養之專爲軍馬豈非有國之大政而法久弊滋名存實無玄黃虺隤在在皆然雖有千群之衆實無一匹之良官隷徒疲於再次來往公物虛糜於每年會減此政小變通則有小益之機而一時盡罷亦宜難愼兩南兩西關東北關爲先權罷只存京畿湖西兩道分養以爲更觀來頭存罷之地今年上來分養馬則擇其善品以備各樣應給之用其外餘數自本寺從便區處旣罷分養之後則本寺馬籍色工房色一年需用之專靠於故失贖木等名色者不可不磨鍊之道而以年例會減米太錢木及分養馬去來時雜費之自官應下者綽略計之似可有剩而無縮此則待往復列邑消詳講定與箭串牧場放養之法合成節目啓下以爲永久遵行之地至於內農圃馬及各營門軍馬自明年酌量實數劃給價本實爲修飭馬政之一端依此擧行以試其可何如傳曰允
정조 21년
忠淸監司徐美修疏曰伏以臣以無一可取之姿備數任使之列外內踐歷罔非踰濫而兩載畿城莫效分憂之責半歲秋曹未副委任之眷每自循省徒切惶恧千萬不意湖藩除名遽下此際臣誠惝怳震惕益覺精爽之飛越而措躬之無所也臣之本末庶幾淵鑑之畢燭矣質旣闇劣識又空疎才具不足以剸理精力未周乎事務尋常字牧之官猶懼不稱況復方面之任何嘗彷彿近似而亦豈臣平日自期者哉且況湖西一路素稱難治絃誦之鄕何以副士林之情荐飢之餘何以厚甫完之民簿書之叢委錢穀之紊錯又將何以裁決不滯整釐有條得以彈壓列邑之大吏坐鎭一方之人心乎雖使才通而識明威著而望重者當之猶宜逡巡而却顧如臣之蔑蔑無可紀之績倥倥無素著之望者一朝擧以委之以二千石之秩五十州之責則蚊山僬勻明知其無幸而亦豈不大有累於則哲之明愼簡之政哉嗚呼官至刺史昔人之所榮奉檄告喜常情之攸同臣手奉恩誥入見老母母病沈淹之中不覺感涕之交頤而益勉報效之殫心臣雖無狀何敢爲備例飾讓之擧不思其竭蹶酬答之道而誠以揣分量力無望堪承故耳且臣私義尤有難冒者昨冬邊邑之不得强赴雖緣病母之無以暫離而今若揚揚冒膺於世所稱艶之地則實有辭卑捨遠之嫌臣心已自不安人言其將謂何玆敢歷陳由中之懇仰祈體下之恩伏乞聖明將臣新授藩任亟賜鐫遞以重官方俾安微分不勝大願臣無任云云答曰省疏具悉卿其勿辭往欽哉
정조 21년
丁巳五月初五日卯時上御誠正閣諸承旨持公事入侍時行都承旨洪明浩行左承旨李晩秀行右承旨洪仁浩左副承旨韓晩裕假注書宋冕載李允謙記事官金景煥金珍恪檢校待敎沈象奎以次進伏訖上曰前江華留守過齋後待令事令兵曹知悉爲敎則此是兵曹之主管擧行者也今已過齋則所當卽爲草記稟旨而至今無一言皁白寧有如許國綱乎初不拿來則已旣已拿待之後不爲究竟者亦豈成說乎軍士房承旨亦不提飭何也仍敎仁浩曰卿其退出招致兵判其委折卽爲問啓也仁浩承命先退明浩讀奏咸鏡監司李鼎運狀啓北靑府使申大尹到任事晩秀讀奏江原監司徐有防啓本罪人李五金襄陽府到配事晩裕讀奏濟州牧使柳師模狀啓金文正公陞配文廟事命明浩等書判付訖命退諸臣以次退出
정조 21년
丁巳五月初五日戌時上御重熙堂坐直承旨入侍時同副承旨金達淳假注書李允謙記事官吳泰曾金履永以次進伏訖命書漢城府別單西部都事鄭文綏牒呈據蓮池契民家被燒四十六戶人物致死二名事判付曰判堂卽爲出去一邊慰諭被燒民人一邊摘奸燒戶間數及傍近家戶之毁撤薰爇形止而城闉咫尺居民之失所彷徨豈勝矜惻分付賑廳爲先發遣郞官與京兆尹眼同覓給庇身之物草記致死二人及被燒人恤典卽令廟堂詳考可據之例草記爲旀捕廳禁盜形止雖與夜火有異旣因特敎出去則竝與草記而無一言皁白者事甚疎忽當該捕將罷職爲良如敎達淳曰禁衛大將徐有大以右邊捕盜大將罷職事命下矣將兵之任不可一刻無摠察之人何以爲之乎上曰摠戎使兼察可也出擧條仍命書榻敎曰摠戎使金持默禁衛大將兼察又命書榻敎曰禁衛大將姑勿出代又命書榻敎曰捕將前望單子入之達淳曰禁衛大將摠戎使兼察事命下矣卽爲牌招聽傳敎何如上曰依爲之出擧條上曰禁衛兼大將牌去來催促賤臣承命出傳達淳曰新除授右邊捕盜大將李得濟卽爲牌招傳授命召及大將牌傳令牌何如上曰依爲之出擧條仍命退承史以次退出
정조 21년
行都承旨洪明浩坐行左承旨李晩秀坐行右承旨洪仁浩坐直左副承旨未差右副承旨金勉柱坐直同副承旨未差注書柳遠鳴仕直一員未差假注書李允謙仕事變假注書李毅采仕
정조 21년
洪仁浩啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允亢暘若此此時言責之臣豈可鎭日違召不效一日之責乎衆所共知情病外違牌勿爲呼望
정조 21년
傳于洪仁浩曰諸承旨持公事入侍
정조 21년
傳于洪仁浩曰黃海監司忠淸監司留待
정조 21년
傳于洪仁浩曰旱災若此禁府刑曹時囚放送
정조 21년
以應敎朴載淳校理李羲甲副校理尹益烈修撰金履喬牌不進罷職傳旨傳于洪仁浩曰只推
정조 21년
以司諫鄭來百獻納尹悌東正言李重蓮牌不進罷職傳旨傳于洪仁浩曰只推
정조 21년
洪仁浩以備邊司言啓曰前江華留守林蓍喆處分傳敎中旣有親問嚴處之命又有兵曹知悉之敎則齋日已過之後該曹卽當提稟而迄無一言稽至多日者事極寒心兵曹判書權施以罷職之典何如傳曰此草記亦提說後爲之者自廟堂事慨然矣以此以彼今日國綱可謂寒心
정조 21년
洪仁浩啓曰卽者議政府錄事來言右議政李秉模嚴敎之下萬萬震懍走伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 21년
洪仁浩啓曰卽者義禁府都事來言右議政李秉模今方待命於金吾門外云係是大臣去就敢啓傳曰知道
정조 21년
洪仁浩啓曰右議政李秉模又使錄事來言雖伏奉勿待命之敎有罪未勘轉益惶懍仍爲胥命恭俟嚴誅云仍納命召何以爲之敢稟傳曰勿待命事遣史官傳諭仍傳命召
정조 21년
洪仁浩啓曰右議政李秉模又使錄事來言威罰不加荐伏奉勿待命之敎衷情益切危迫仍爲胥命惟望遄伏常憲云仍納命召何以爲之敢稟傳曰勿待命事遣史官傳諭仍傳命召
정조 21년
金勉柱以漢城府言啓曰西部盤石坊蓮池契失火民家別單判付內判堂卽爲出去一邊慰諭被燒民人一邊摘奸燒戶間數及傍近家戶之毁撤薰爇形止而城闉咫尺居民之失所彷徨豈勝矜惻分付賑廳爲先發遣郞官與京兆尹眼同覓給庇身之物草記致死二人及被燒人恤典卽令廟堂詳考可據之例草記爲旀捕廳禁盜形止雖與夜火有異旣因特敎出去則竝與草記而無一言皁白者事甚疎忽當該捕將罷職事命下矣依判付臣出往蓮池契失火處以判付內辭意面面慰諭於被燒民人後摘奸其燒戶間數及傍近家戶之毁撤薰爇形止則傍近家戶之毁撤爲二戶而良人柳永元瓦家五間幼學申旭草家七間薰爇爲一戶而閑良金麗漢瓦家二間此則依燒戶例空石燒木自賑廳題給而燒戶間數中良人朴旕福瓦家燒燼爲十九間而該部以草家八間報來昨日被燒民家摘奸時未及詳察以至見漏者爲五戶故更爲別單書入而臣之矇未覺察惶恐待罪該部官之初不審愼有此遺漏者事極駭然令該府拿問處之何如傳曰遺漏不是異事部官分揀卿則勿待罪可也
정조 21년
洪仁浩以備邊司言啓曰因漢城府別單西部蓮池契民家被燒四十六戶人物致死二名事判付內致死二人及被燒恤典卽令廟堂詳考可據之例草記事命下矣部內失火民戶之恤典擧行本出特恩而今此多戶之被燒乃在城闉之咫尺非但失所之可矜地是通衢屋皆比櫛所見可矜恐不可無優恤之道特令該廳參酌題給結構奠接之方分付京兆另加商量隨時檢飭俾爲趁速安頓之地何如傳曰允令該廳卽爲擧行後草記亦令判尹畢奠接後草記可也
정조 21년
金勉柱以賑恤廳言啓曰漢城府民家失火別單判付內判堂卽爲出去一邊慰諭被燒民人一邊摘奸燒戶間數及傍近家戶之毁撤薰爇形止而城闉咫尺居民之失所彷徨豈勝矜惻分付賑廳爲先發遣郞官與京兆尹眼同覓給庇身之物草記致死二人及被燒人恤典卽令廟堂詳考可據之例草記爲旀捕廳禁盜形止雖與夜火有異旣因特敎出去則竝與草記而無一言皁白者事甚疎忽當該捕將罷職事命下矣發遣本廳郞廳與漢城府堂上同爲出去一依該部所報成冊西部蓮池契被燒民家大戶八戶各長木二十箇空石二十立中戶十一戶各長木十五箇空石十五立小戶二十七戶各長木十箇空石十立一一分給以爲庇身之需而毁撤民家二戶薰爇民家一戶依小戶例各長木十箇空石十立亦爲分給之意敢啓傳曰知道
정조 21년
洪仁浩以備邊司言啓曰卽見全羅前監司徐鼎修狀啓則枚擧興德縣新舊還未捧及反作虛勘應問各人等招辭以爲本縣辛亥以上反逋壬子査正足可以革祛積弊而官長猶不守法當年秋捧之時仍作虛勘民還之已成鬼錄者竝計其數新還爲二千九十四石零更加査櫛期於收捧舊還爲一千七百七十三石零泝考還案次次收捧之意申飭該縣壬子以後反作監色及吏奴中所逋多數者依法典勘處各年虛錄守令罪狀竝令攸司稟處爲辭矣前後虛錄磨勘守令令該府拿問照法嚴勘旣罪虛勘之守令則此後未準捧之守令其爲罪一也若以已經登聞該邑直以未捧來勘道臣亦以未捧許勘則所謂査正適足爲該倅免罪之妙方近來穀簿之減縮歲以屢萬計者專由於此嚴飭道臣期於釐正後狀聞時縣監旣已査櫛畢釐正前毋得遷移之意分付銓曹何如傳曰允時倅事依草記施行旣不勘處使渠期於釐正待其報來令道臣狀聞然後銓曹檢擬他職事分付可也
정조 21년
洪仁浩以備邊司言啓曰今年各道民情以其豐登之故皆不願糶各該道臣必無濫數加分之慮而近來糴法漸弛各邑之私自擅分間多其弊不可無發遣備郞抽栍摘奸之擧爲先嚴飭於分留狀啓之前俾爲先事無犯之地何如傳曰允
정조 21년
洪仁浩以義禁府言啓曰全羅前監司徐鼎修狀啓內興德前縣監趙華錫具絎等罪狀竝令攸司稟處事啓下矣具絎今方待命拿囚趙華錫以鳳山郡守時在任所而係是兼營將守令依例發遣府書吏差兼官交代後拿來何如傳曰允
정조 21년
洪仁浩以義禁府言啓曰旱炎若此禁府刑曹時囚放送事命下矣時囚罪人具絎任希遠申在德等放送而申在德前因他罪定配於慶尙道鎭海縣仍前罪目依例發遣府羅將還發配所之意敢啓傳曰知道
정조 21년
洪仁浩以刑曹言啓曰旱炎若此禁府刑曹時囚放送事命下矣典獄署所在重囚外輕囚罪人中朴奉文刃刺人物金福得毆人重傷徐仁直宋宗伊毆打孕婦至於落胎而俱未滿辜限竝姑仍囚其餘金繼玉等十一名司憲府所囚申老味等五名竝卽放送之意敢啓傳曰知道
정조 21년
敎通政大夫守忠淸道觀察使兼兵馬水軍節度使巡察使公州牧使徐美修書王若曰湖臬宣化政須二千石惟良廷簡擧賢庸畀五十州重寄載渙綸綍之諭庸賁旌鉞之行眷彼百濟舊疆卽我三韓重鎭水陸通舟車之路湖嶺要衝山河壯襟帶之形京師屛翰素稱桑麻魚稻之利昔則民物之富殷屢經水旱飢饉之災今也公私之困悴雖去歲大熟之後閭里之流逋尙多況近日數遞之餘營邑之迎送爲弊重以玩愒之成習久矣凋瘵之難蘇嗟我湖民自切宵旰之念顧玆朝列誰是旬宣之才惟卿趾美故家蜚英早歲通敏才識咸稱名祖肖孫雅飭規模可知吉人正士廁銀臺之班長薇垣之席望實俱隆掌南漢之鑰佩北塞之符廉謹素著蓋嘗試可於內外更欲別利於錯盤玆授卿以忠淸道觀察使兼兵馬水軍節度使巡察使公州牧使卿其克體倚毗之心益勉澄淸之志三載考績須念黜幽而陟明一路觀風無忽懲頑而戢猾自餘稟裁專斷厥有應行常規於戲當危樓北望之辰想多去朝之戀紓丙枕南顧之慮佇聞來暮之謠往其欽哉行且召矣故玆敎示想宜知悉知製敎朴吉源製進
정조 21년
全羅監司趙鎭寬疏曰伏以臣家國之不才臣子耳雖其賦性庸拙受氣綿弱不能追先臣直前做去之心苟可以量力度任奔走奉承則河海之恩縱莫之酬湯火之蹈無所於辭者誠以君臣大義根於常性幽明圖報寄於餘生故也從前叨冒豈曰可堪而旣不能退守本分則不敢爲恒人例讓强自策勵有除輒膺憐臣者謂之當然責臣者謂之不當然臣則未論其當不當非敢以常道自處仰惟日月之明俯燭之悉矣然而竊自悼傷者有之每受恩命也欲就則疑於冒沒欲辭則疑於辜負避事則有愧素心趣事則尙抱餘悸譬彼楊舟靡所止屆臣亦自知其不足充驅使之末而除非可以辭可以無辭之義則未嘗爲辭巽計者豈有他哉至若藩臬之重金穀之腴仕宦者間値儻來分義則非必祈免在他人固然在臣則有別入耳而心怵傍觀而色灰雖欲勉强不可得也前任松留亦豈不然而特其號名差殊重以凋乏爲目故姑倣奉檄之義仰承便養之恩周歲專城志願足矣將往將來榮耀極矣嶺藩前除已是夢驚臣於前疏略以體諒之恩尤大於委畀之德有所猥陳曾未幾何湖南新命一何謬恩之至此母子相對感涕雙垂攢手頌祝撫心憂懼惝怳震越莫知所措於是臣母戒臣曰完營之腴藩婦孺所知也汝是何等人此是何等官也以汝而擬是任於汝分宜乎於吾心安乎臣自承母言申佩素戒仰恃殿下不啻如天只豈敢徒懷嚴畏之心不暴哀憐之私反自陷於孤恩負德之科哉如欲陳暴乎材器之不稱也則流於常敷奏乎民物之難治也則嫌於夸歷數乎恩命之荐加也則近於猥覶縷乎擬議之非倫也則歸於飾有一於此尙且不可況兼有之而倂未暇論特以參衡於肝膈者瀝血而陳之若不知湔滌之大德而徒爲此區區小節者然臣罪至此死不足贖抑臣又有所懇迫者臣母以篤老之年纔經大腫病處雖完眞氣未復眩暈之症無時發作方其劇也殆不省人急灌藥物幸而得蘇臣於日前賓對罷後及到喉院職所得接家信晷刻難住午漏纔過申前徑退假使臣無可辭之義情私如此固無以冒炎挈往於半千之程此於孝理之政在所矜念又況臣母未病之前曲被聖慈特解嶺任則及今綿綴之日獨不蒙由前已施之恩乎玆敢披盡衷悃仰瀆崇嚴伏乞聖明俯賜諒察亟命遞改臣職名俾臣得以少靖私義安護母病以卒終始生成之澤不勝幸甚臣無任云云答曰省疏具悉老人足可將往卿其勿辭斯速下往
정조 21년
執義高宅謙疏曰伏以臣百不猶人一無所能而特荷聖上剪拂之恩濫廁淸朝經幄之班自顧涯分每切兢惶迺者玉署霜臺絡繹華誥荐降於兩日之內臣是何人偏蒙寵渥之至此也恩山德海有隕自天銘肝鏤骨圖報無地惝怳蹜踖罔知攸措此際署經有命庚牌儼臨臣於是怵分畏義雖卽暫時承膺念臣鹵下之質本不合於聖朝耳目之任自來情蹤終有所不敢冒膺者逡巡退伏寧速違傲之誅謂已出肅因仍蹲冒實非義分之所安玆敢替入文字略控衷悃伏願聖明俯察臣至懇亟命選府鐫改臣職名仍治臣瀆擾之罪以肅朝綱以安私分焉臣方乞免不敢贅他而區區願忠之誠則自以爲不後於人徒以見識鹵莽有懷莫陳今至衰暮從此退塡邱壑則上以孤聖恩也下以負臣心也故披瀝素蘊敢此尾陳焉易曰王公設險以守其國險之時用大矣哉蓋有國所重在於關防而關防之重專係地利以臣耳目之所聞見言之臣所居湖南之淳昌郡有所謂福興地蓋其形便乃是天設關防之險也四面山勢俱是石确周回控抱其截如削其崒揷天內夷外險雖飛鳥捷猱莫可踰越而中開平野土甚腴沃古所稱三災不入之地也自來居民殷盛東西南北皆有天作門基而俱爲絶險惟北面山勢稍得低平而爲水口自古有識之論莫不以築城設營爲言而至今道內輿論不謀同辭可知人見之所同也或者以周回之廣闊難於營築爲說而此則未能詳察其形便之言也顧其石确之斗絶壁立處則便成千萬丈石城決知其飛越不得宜無營築之可論只就其山勢之稍低可通魚貫之處而略加營築則其所費力不甚大段又是木石咸具於本處則如四門樓櫓之設似必無財力之多費而其所容入之方亦多道內士民之曾所講究者惟在斷然設施之耳大抵我國之城池非平野則山城也而平野則苦無據險之勢山城則絶難內夷之地苟非糧道之自外運致則城內居民實無辦出之路而此則山耕水耨各自衣食於其中而脫有事變之日但可閉門作農可以戰守眞所謂一夫當關萬夫莫開之地也似此便宜之城址雖求諸國中實無其二矣伏願聖明博詢廟堂而斷行營築之方仍置一鎭營而設爲府庫軍器則可爲萬世緩急之所恃矣各道都事之責任本非漫職其號則亞使也其衙則亞營也兼之以外臺之稱故於一道之內糾檢守宰之能否民俗之善惡以佐道臣承宣之政專掌儒生考試之役顧其爲任已極華要而脫有緩急則爲巡察之從事凡一營之機務文檄無不贊畫苟非地閥才望之兼備者則固不當冒受而近來則只以國子參上最所無勢之類苟然充位故以槐院見擬則頗以爲羞恥以此之故爲其職者非道臣起送夫馬則無以赴任而所居官廨已無其所所謂廩俸與官屬竝皆分屬於營本官或於貶坐時暫爲赴任則未滿十日爲營邑之所驅逐諺所謂營門之贅幕本官之苦客也厥職之漫冗至於此極而遐土無勢之類一作此任仍作罷散終無甄復之路故政望一出向隅長歎爲遐土無勢者流落仕之陷穽顧今年久落仕者幾皆以都事罷散之類也惟彼辛苦讀書之士幸得一第積仕陞六畢竟所得止一都事而終至抱冤餓死牖下者十常八九此足爲感傷和氣之一端也以臣愚見若不革罷此窠則此宜別般變通一依畿營例以曾經法從之臣擬差而其廩俸衙屬自其營本邑依前還付于亞營而除拜之後卽令赴任使之糾察一道守宰之弊政苦瘼俾盡佐幕之職且以周年爲限瓜未及瓜期之前無所遷易則恐有合於正官方務實政之道矣今當惜乾之日臣又有區區所懷焉蓋災異之荐疊莫如昨年之爲甚而災反爲祥秋至大有者實由我殿下對越之至誠上格天心使不開之花干陽之虹化而爲和風慶雲而雨暘時調以致八域之普熟也而月前陰翳又干於陽剛之節繼之以連月旱暵三南之雨澤稍得調和而猶未浹洽畿甸兩西則牟麥之歉已判而禾稻之猶未落種者尙多云此非尋常細憂也此政上下交修大小精白專以民國之計一心做去上而寅畏天心若孝子之事嚴父下而矯救民瘼如慈母之撫赤子然後庶可有弭災之道而第今朝廷之上翫愒成風振刷無日曾無一言及於民國之計者雖以目前已然之事言之昨年求言之敎遍及韋布蓋其所陳俱是鄕曲見聞雖未必其言可合採用而亦未必其中專無裁擇者矣且今時套職在華顯者以民憂國計爲陳談而不言往往有草野疎逖之臣以冀一言之或可採用條陳民間切至之瘼而殿下每下令廟堂稟處之敎惟彼無知愚民不識某也某言之可用與否每聞有人以民瘼陳疏輒皆翹首跂足思聞釐革之報而惟其言輕之故畢竟無一事之回啓請施者此實遐土民情之所共抑鬱者也以臣愚意竊以爲自昨今年來凡以民情言事之疏竝令廟堂裁擇其中可合採用之條件而論列稟處俾勿同歸於束閣之中則非但慰鄕民懸望之輿情恐有光於大聖人擇芻蕘之盛德矣臣無任云云省疏具悉首陳方略事有時絀之歎焉都事事爾言亦有理而近作冗官之餘更畀事務則官制古今異宜如檢田等事得無掣肘之弊乎大抵以科擧取人而名以侍從者至于老白首一不試百里眞所謂所用反於所取年前蔭武窠守令定爲文窠者雖有之而此亦與予本意苦心有異侍從之試吏事固當然底道理且以爲民邑蘇弊之道言之勿增文倅窠但可三岐交差矣附陳事凡言事之涉於經綸者自當下廟堂稟處豈可直決乎廟堂亦豈不登時稟處乎特以不出於朝紙人多莫知從違其間或有未及稟處者令政院卽爲回啓事言于廟堂爾其勿辭察職
정조 21년
正言洪致榮上疏原本未下省疏具悉陳久之事爾何歷擧煩覼乎都置之附陳近日待臺閣事爾言誠切中導之使言言之則拒之使之避嫌來避則責之外面驟看果似然矣此政不得已爾其勿辭察職
정조 21년
丁巳五月初六日卯時上御誠正閣諸承旨持公事入侍時行都承旨洪明浩行左承旨李晩秀行右承旨洪仁浩左副承旨韓晩裕右副承旨金勉柱同副承旨金達淳假注書宋冕載李允謙記事官金景煥記注官金良倜檢校待敎沈象奎以次進伏訖上曰有司堂上入侍出榻敎上曰京畿監司入侍出榻敎冕載承命出傳與漢城判尹金文淳京畿監司李在學偕入進伏上曰黃海監司忠淸監司入侍出榻敎賤臣承命出傳與黃海監司李義駿忠淸監司徐美修偕入進伏命書傳敎曰昨因城外燒戶事有不可膠守常例一味越視者使之考出傍照可據之例則屢煩稟啓過宵之草記亦與昨日下敎相反聞是政院分付之不分明而司吏擧行之無形草記不得已還下當該坐直承旨一竝遞差下吏出付攸司嚴加懲治無論如此如彼不能檢飭不可以生疎寬恕當該副提調爲先從重推考付之下位而袖手怠忽甚矣當該行公有司堂上亦爲推考此後諸堂頻開籌司之門數赴政事之堂擺却私冗擔着王務使中外小民獲其利於其間上曰城闉咫尺煙焰漲熏而身爲捕將諉以朝晝間坊曲失火處則原無火單來呈之例云者寧有如許捕將乎雖隣家失火固當被髮纓冠而救之則況城闉咫尺乎聖人制禮五禮之中軍禮亦重而但平時安用彼將哉重門擊柝以待暴客者專爲備禦之責則尋常應行之事不過禁盜等節而此亦每煩飭敎近來廟堂事誠亦寒心此則言于大臣不着軍服馳救之如李漢豐者直爲草記論勘而自本司分付捕廳此後則雖朝晝間禁盜形止卽爲呈單事嚴飭可也仍敎文淳曰昨日城外失火時卿果見之耶文淳曰以火勢言之延燒之患將未知至於何境而被燒民戶之猶止於四十餘戶者誠亦幸矣上曰近日廟堂事但膠守常例恤典之有可以傍照者令本司知入則曰以本司謄錄只載外方恤典而城內外失火處恤典則賑恤廳自當擧行故本司則不知云者此亦國綱所在自上豈不識此箇已例而問之乎近以亢旱未明求衣言念民事誠亦渴悶以是籌司坐起之提飭日前賓對之進定皆出於爲民求助而其在參佐之列者非但無出一謀發一慮也至於此等事亦不出意見論報致煩辭敎予豈欲君逸臣勞乎第念廟堂事極爲慨然卿其出傳此筵敎而去夜擧行之本司下吏各別嚴治可也文淳承命先退敎在學曰畿內旱氣尤甚云民情果何如在學曰汚下處則不必大段悶慮而無水根處則坱坂間有龜坼際此一霈擧切渴望云矣上曰嶺湖則間得犁鋤雨而獨畿內尙未見霈霔之喜實爲可悶雖得知時之雨如期耕作地理最下於他道而況未得甘霈自致愆期者乎趁今霈然之報是予日夕之望也上曰黃海監司進前義駿進伏上曰廉財遠色爲方伯第一加勉處也此一事卿則當何以爲之義駿曰聖敎至及於此臣固斷然於心而本以駑下之才自多生疎者一方旬宣難副委寄之聖意矣上曰謂卿鍊達則未也而這般生疎亦不害爲士夫本色也今日多有酬應者卿之小學參證件姑難取覽卿其持往海營更加詳細考訂善爲之也蓋小學以本註爲主而先朝五十年建極之治皆從宣政殿訓義中則此訓義之全然闕却恐非所以繼述之意更須參互增入合而爲編似好至於見行件則從速輯成可也義駿曰臣旣奉敎參訂則豈敢爲辭而姿本魯劣上任後營務酬應之外想不暇念及於冊子請令徐有榘專意考訂則其所慧眼亦當不下於臣矣上曰此亦無妨徐有榘卽令入來也象奎承命出傳上曰黃海忠淸監司皆令明日辭朝美修曰臣有懇迫之私臣之赴營時當將往爲計而臣母適患宿症一兩日內萬無辭陛之望矣仁浩曰筵席事體何等至嚴而忠淸監司徐美修設有至切之私懇猥煩陳達事甚未安推考何如上曰依爲之出擧條敎美修曰親病果難將往於數日間耶美修曰姑觀四五日快可後當爲將往矣上曰然則齋日前辭朝可也仍命書榻敎曰黃海監司明日辭朝命義駿等先退上曰完伯使之今日內肅命事分付冕載承命出傳命書摠戎使金持默狀啓本廳軍校等料條放下錢仍爲貿來事判付訖仍命退諸臣以次退出
정조 21년
丁巳五月初六日辰時上御重熙堂左承旨入侍時行左承旨李晩秀假注書李允謙記事官金景煥記注官金良倜副提調南公轍以次進伏訖上曰去夜備局擧行萬萬駭然失火恤典之外方則載諸本司謄錄京內則自是賑恤廳擧行云者此豈成說乎無論大小事自本司莫不載錄則許多謄錄亦豈無傍照出意見稟啓者耶公轍曰京內失火恤典則果無載錄之例云矣上曰本司下吏果從重科治乎公轍曰依下敎當嚴治定配矣上曰更聞之則非司吏不善擧行之罪定配一款姑置之仍命退諸臣以次退出
정조 21년
行都承旨洪明浩坐行左承旨李晩秀坐行右承旨洪仁浩坐直左副承旨未差右副承旨金勉柱坐直同副承旨未差注書李遠鳴仕一員未差假注書李允謙仕直事變假注書李毅采仕
정조 21년
洪明浩啓曰來十一日朝參日次而孝昌墓忌辰祭正日相値頉稟之意敢啓傳曰知道
정조 21년
洪明浩啓曰來十一日輪對日次而孝昌墓忌辰祭正日相値頉稟之意敢啓傳曰知道
정조 21년
洪明浩啓曰御營廳將官來言今日本廳軍兵日次私習云矣敢啓傳曰知道
정조 21년
備忘記黃海監司李義駿下直長弓一張長箭一部賜給
정조 21년
洪明浩啓曰吏曹郞廳來言承旨有闕政事取稟傳曰前望單子入之
정조 21년
傳于洪明浩曰黃海監司入侍
정조 21년
以李趾光囚單子傳于洪仁浩曰附過放送使之當日還朝
정조 21년
傳于洪仁浩曰政院以完伯事微稟使之問于大臣者嚴飭下送與體諒間使之指一草記之謂則不能分明分付致有屢瀆口傳之煩稟當該承旨推考更令廟堂知悉
정조 21년
洪明浩以弘文館言啓曰本館下番闕直事甚未安副應敎朴載淳校理李羲甲副校理尹益烈修撰金履喬旣有只推之命竝卽牌招以爲推移入直之地何如傳曰允
정조 21년
以副應敎朴載淳校理李羲甲副校理尹益烈修撰金履喬牌不進罷職傳旨傳于金勉柱曰只推
정조 21년
洪仁浩以備邊司言啓曰傳曰政院以完伯事微稟使之問于大臣者嚴飭下送與體諒間使之指一草記之謂也不能分明分付致有屢瀆口傳之煩稟當該承旨推考更令廟堂知悉事命下矣日前湖南伯辭疏之批諭及將母之義則固宜感激趨承之不暇而今至累日尙不出肅者不過有別般情事而然矣雖然朝廷之官爵公也自己之情事私也不以私妨公其義較然方面之任不輕而重何可每每曲循旣除而旋遞乎全羅監司趙鎭寬從重推考使之不多日內赴任何如傳曰允老人之强健熟知之設有一時瘇癤差復之後無難於離捨且足可將往則尤豈敢言私乎嚴飭使之待開門謝恩可也
정조 21년
金勉柱以賑恤廳言啓曰西部蓮池契被燒民家之五戶落漏者又自漢城府別單啓下矣依昨日分給例發遣本廳郞廳中戶一戶長木十五箇空石十五立小戶四戶各長木十箇空石十立一體分給之意敢啓傳曰知道
정조 21년
金勉柱以賑恤廳言啓曰備邊司被燒民戶恤典題給事草記批旨內傳曰允令該廳卽爲擧行後草記亦令判尹畢奠接後草記可也事命下矣京中民戶之失火恤典或有因特敎擧行者而前例甚罕只有一二可據者故西部蓮池契被燒民家前後所報合五十一戶內大戶八戶各米七斗錢二兩中戶十二戶各米五斗錢一兩五錢小戶三十一戶各米三斗錢一兩致死人二名布二疋錢二兩參量磨鍊發遣本廳郞廳招集被燒人等一一曉諭後已爲分給之意敢啓傳曰知道
정조 21년
丁巳五月初七日卯時上御誠正閣黃海監司入侍時行右承旨洪仁浩假注書李允謙記事官金景煥記注官金良倜黃海監司李義駿以次進伏訖上曰威生於廉近未聞廉白之稱矣卿以胄筵舊僚中間閱歷許多滄桑今可謂官至刺史榮矣海西土俗愚頑往須勵廉宣化彈壓一境毋負委寄之意也義駿曰聖敎至及於此臣敢不竭誠奉公而才本魯下年近衰耗恐不能仰副簡畀之聖意也上曰近日悶旱海西尤切渴望云際此一霈卽予夙宵之望也交龜當在何間耶義駿曰今將發程初九日當交龜於金川地矣命仁浩宣諭訖命義駿先退又命書公事判付訖仍命退承史以次退出
정조 21년
丁巳五月初七日卯時上御便殿左承旨檢校待敎同爲入侍時行左承旨李晩秀記事官柳遠鳴記事官金履永檢校待敎沈象奎以次進伏訖上敎象奎曰五倫行實何當訖工耶象奎曰今方次第校正期於速成矣上曰須趁今月內告訖可也上敎晩秀曰儀軌校正文臣今則印役姑停不必如前齊會使之分次替入好矣又敎曰講學每一卷畢講後親臨試講如專經文臣殿講樣一帙畢講後如明經生講例全帙內抽栍試之考栍高下亦爲賜賞予之講學時每於畢講後親臨試講屢次受賞此事甚貴矣戶曹謄錄必有賞典規例言于戶判使之考出可也又敎曰近來注書筵說全不成樣豈可自上每每釐正乎以日省錄言之多有爽誤處似因閣臣之未經入侍只憑注書記注故有所差誤若得登筵參聽則似可詳錄矣時任閣臣例帶春秋兼銜無礙於登筵而檢校則初無兼銜合有一番變通雖檢校亦帶春秋之銜依兼史例登筵則似好矣仍命退諸臣以次退出
정조 21년
行都承旨洪明浩坐行左承旨李晩秀坐行右承旨洪仁浩坐左副承旨金勉柱坐右副承旨朴基正坐直同副承旨李鼎德坐直注書柳遠鳴仕一員未差假注書李允謙仕直事變假注書李毅采仕
정조 21년
李晩秀啓曰行大司憲金載瓚未肅拜執義高宅謙掌令金熙采呈辭掌令洪彦燮持平金壽祖鄭宗魯在外監察茶時之意敢啓傳曰知道
정조 21년
承旨前望單子入之朴基正李鼎德落點
정조 21년
傳于金勉柱曰承旨房仍左承旨爲禮房
정조 21년
洪明浩啓曰新除授右副承旨朴基正同副承旨李鼎德竝卽牌招何如傳曰允
정조 21년
以林福麒囚單子傳于洪仁浩曰放
정조 21년
李晩秀以講學廳言啓曰元子宮小學第一卷今日畢講仍爲溫繹之意敢啓傳曰知道
정조 21년
李晩秀以弘文館言啓曰本館下番闕直事甚未安副應敎朴載淳校理李羲甲副校理尹益烈修撰金履喬旣有只推之命竝卽牌招以爲推移入直之地何如傳曰允
정조 21년
洪仁浩以備邊司言啓曰前正言邊景祐上疏批旨內令廟堂從長回啓以爲爲島民禦旱澇之道事命下矣取見其疏本則以爲耽羅一島僻在海外民食且艱當究別般生穀之道庶合時措之宜也耽羅豈獨不用於社倉之制乎三邑馬牛所畜之場橫亘數百餘里而所謂場稅之一年所納不下於數千包旣不入於經國之需又不入於保民之資不過爲守宰之科外添用者以此兩稅逐年捧積於社倉則五六年可得萬餘包十餘年可得數萬餘包盡輸於社倉皆以皮穀捧上則必爲島民數年可支之資庶或爲救急之一助爲辭矣耽羅若値災荒則民食苦無出處社倉積穀非不爲長策而但念耽羅爲邑寄在重溟孤島守宰之賴以爲日用之資者想是千餘包場稅而今乃稱以社倉之糴沒數移入則官府必不得成樣此亦不可不念臺疏所陳新設社倉一款置之餘外本司之未回啓者不無三四張而其所論列皆欠明白指的別無可以煩聞者故覆啓之不卽擧行實非抛却而然也差待登筵當陳其委折之意敢啓傳曰知道
정조 21년
丁巳五月初八日辰時上御集福軒外軒左承旨入侍時行左承旨李晩秀假注書李允謙記事官金景煥記注官金良倜一提學鄭民始以次進伏訖民始曰元子宮小學講第一卷今日已爲畢講臣等讚頌慶忭之心無異於開講日矣上曰實爲慶幸嘉悅今日亦慶辰也仍敎曰講學廳草記持入賤臣承命持入命晩秀書知道民始曰講學廳旣設置則下隷輩不可不差定然後凡百擧行似無掣礙之端故敢此仰達矣上曰相議爲之可也上曰右副承旨入侍諭善來待諸臣入侍竝出榻敎賤臣承命出傳與右副承旨金勉柱二提學沈煥之左諭善尹得孚原任直提學徐龍輔原任直閣南公轍金祖淳檢校待敎沈象奎偕入進伏上敎得孚曰今日第一卷已爲畢講予心嘉悅何可勝喩此後四五日當使之溫繹而其間亦令兼讀箴銘頌則此亦間以游泳之方第二卷則十二日始講可也今則元子知思合讀史記予則得力於史記者多史略則讀止第五卷綱目則七十六卷幾皆融貫多入讀數故至今需用實賴於史記矣今欲令兼讀史記則以史略定冊爲好耶講學事體自重此不可不問諸師傅而定之從速以私書往復問之可也得孚曰元子宮聰明睿智已仰夙就講學之際固不待如臣謏淺之見所仰導而第一卷今已畢講下情何等贊祝大凡讀工日事課程然後可無作輟之歎自今溫繹間兼讀箴頌等書則其所優游涵泳之方聖敎誠然矣上曰命哲命吉命歷年罔不在厥初此是厥初也必以嘉言善行遇事開導且情意流通然後志學交孚卿素負朝野之望當初委寄亦豈無商量而然也更須盡誠盡力凡於講學與游泳時隨處輔導周遍訓習雖以筆法言之書字銘所云一在其中點點劃劃此是朱子之訓而主一之學亦可見於書字也此亦正心訓習可也得孚曰臣敢不盡誠盡力而自來學識素蔑還切愧悚之忱矣命宣饌民始曰臣等得霑今日元子宮講畢後賜饌之榮伏不勝欣頌慶幸矣上曰原任直閣南公轍以南奉朝賀之子得與斯筵甚貴矣仍命退諸臣以次退出
정조 21년
行都承旨洪明浩坐行左承旨李晩秀坐直行右承旨洪仁浩坐直左副承旨金勉柱坐右副承旨朴基正坐同副承旨李鼎德坐注書柳遠鳴仕一員未差假注書李允謙仕直事變假注書李毅采仕
정조 21년
朴基正啓曰行大司憲金載瓚未肅拜執義高宅謙掌令金熙采呈辭掌令洪彦爕持平金壽祖鄭宗魯在外監察茶時之意敢啓傳曰知道
정조 21년
洪仁浩啓曰御營廳將官來言今日本廳軍兵日次私習云矣敢啓傳曰後日次爲之
정조 21년
李晩秀啓曰三皇忌辰日望拜禮前期一日以稟事曾有先朝受敎矣今初十日太祖高皇帝忌辰日親行望拜禮何以爲之敢稟傳曰謹當親行矣
정조 21년
洪明浩啓曰全羅監司趙鎭寬待開門謝恩事命下而今日不爲肅謝事甚未安推考警責仍卽牌招何如傳曰旣以親年爲言則與有情勢者逡巡有間不可自政院出牌督促有若勉出然者完伯老人之康旺曾所熟知而目下看護之難捨與否朝家亦何以知更令廟堂以此意嚴飭如云一分可强使之卽爲赴任
정조 21년
李晩秀啓曰明日望拜禮時兩司長官當爲進參大司憲金載瓚大司諫柳焵卽爲牌招以爲淸齋之地何如傳曰允
정조 21년
李晩秀啓曰明日望拜禮時闕字牌及爐盒當爲奉來門路以何處爲之乎敢稟傳曰依例爲之
정조 21년
以忠淸監司林濟遠狀啓行大護軍宋煥箕米肉則祗受祿俸則不受事傳于李鼎德曰更爲輸送事回諭
정조 21년
朴基正啓曰明日望拜禮時侍衛節目當爲磨鍊以入而兵曹判書權謂以方在待勘不卽擧行事甚未安推考何如傳曰允
정조 21년
傳于洪仁浩曰坐直承旨入侍
정조 21년
洪仁浩以兵曹言啓曰卽者儀仗庫郞廳具得魯自敦化西挾門入來鳴申聞鼓依定式下該曹推問而係是朝官令攸司稟處如何傳曰渠必有切迫之情私至於鳴鼓爲先問其委折以啓可也具得魯原情白等臣矣身遭前古所無之變抱前古所無之冤父子叔姪聚首號擗有死而已是白乎矣猶爲忍痛含冤尙延晷刻之命者一則爲復讎也二則爲復讎也遭變今過一望而罪魁之査得無期是白如乎疾痛呼父人情之常有冤擊鼓國典所許臣矣身家計無所出他不暇顧是白乎矣臣矣身父悌元方在苫塊之中不可汚穢淸禁是白乎等以臣矣身前二日淸齋冒萬死入闕泣血哀龥於天地父母之前爲白齊臣矣身曾祖母墳從祖墳一夜之間被人毁掘萬古天下寧有是耶臣矣身從祖臣序墳前之左九步許有古塚不知爲幾百年矣今三月寒食日楊根具宅遠等五六人忽稱其先墳其中二人拜墳仍聲言曰此墓子孫繁盛從當齊會掘見誌石云所謂楊根人先墓子孫果然繁盛或居山下而朝夕常目或在近處而頻數往來又有仕宦者非比微弱而未嘗一番省墓是白乎旀臣矣身家入葬已爲十二年而初無一言及於古塚之爲其先山是百如可今春之忽有此言疑怪莫測是白加尼今四月旬間具緹欽送其子永祚于楊根請來具宅遠等諸人十四日夜中數十人屯聚齋寺翌曉私自毁掘而非但掘古塚也先犯臣矣身從祖墳毁掘階前成一大坑坎其意非眞爲先山推尋而專欲作害於臣矣身家山也渠輩旣不得誌石則反生荷杖之計侵犯臣矣身堂叔臣孝元拳踢備加十八日宅遠輩請私和而臣矣身父不許則連日詬辱無復餘地此已非常之變而本官緩治自十五日至二十二日凡八日之間所犯諸人一不推捉則於是乎益無忌憚二十二日夜中緹欽輩毁掘臣矣身曾祖母墳及從祖墳曾祖母墳則天灰盡露斧痕狼藉石物皆倒間多傷缺又於壙側埋置斃畜從祖墳則毁破傍灰斧斫橫臺盡取灰誌或散或偸本官躬審形止亦爲之驚心大言曰千古所無之變也雖百餘役軍決難半夜間爲此又曰具緹欽胡不自首此必有器具者相助決非緹欽之所可獨辦者又曰必盡心窮覈乃已云云是白加尼及其査治則一切相反欲以隨從中無賴之一宅遠歸之罪魁其報辭至曰宅遠主張似爲的實且曰今朔內不得用刑專欲延拕漫漶故臣矣身父泣訴營邑請移定他官則本官發怒反爲囚禁臣矣身族祖臣㢍堂叔臣孝元是白如乎臣矣身家於本官冤屈訝惑之事非止一二是白乎矣城化分義不敢不顧故今不敢枚擧索言是白乎旀臣矣身家前後山訟有名一世而屢蒙兩朝處分至於七度請略陳其顚末焉蓋臣矣身家先塋在於楊州群場里而自永膺大君傳來於臣矣身十四代祖綾川君臣壽永者也綾川君奉祀臣矣身家主之故此山全局臣矣身家管領近四百年十四代世世繼葬前後左右二十八墳皆臣矣身家墳山也綾安府院君臣思孟卽臣矣身本生十一代祖而以仲子入葬卽是同岡非是別局故府院君以下山別占於高佐里爲名之地而不得干涉於大宗家所主之山環此山一局之內臣矣身家皆主管故從前臣矣身家入葬也東西南北惟意所占大宗家葬於大宗家山孰得以議之孰得以禁之哉臣矣身曾祖母卽綾川君奉祀之大宗婦而於綾安府院君亦爲後孫婦也袝葬於大宗山國舅墓側情禮固已當然而子孫繼葬初不拘步數遠近殆無家不然雖以臣矣身耳目所睹記言之潘城府院君漢原府院君新豐府院君慶恩府院君墓所龍虎之內階砌之前宗支繼葬殆至累累何嘗以國舅墓體重而禁子孫繼葬乎緹欽每以事體自別爲言而此在於何典何禮耶緹欽之父命遠乙酉年欲犯葬其祖母於公主墓大君墓切害處而臣矣身禁之則命遠大發慍憾始乃以臣矣身曾祖母墳在於國舅墓二十步內創出逼害之說至有天聽之擧是白如乎臣矣身曾祖母葬於己巳年己巳之於乙酉爲十七年則十七年後始爲起鬧者如見其肺肝故已莫逃於先朝日月之明而有報復無據之下敎矣其後四年命遠病死而雖以緹欽天生狼毒不敢生意逞毒是白加尼一自丙午年復賊挾憾起訟之後緹欽合勢肆惡改名緹欽煩瀆天聽至於五六次其所爲說專事誣罔而朝家特以失性之人置之度外是白置此則緹欽之爭訟顚末是白遣今年正月臣矣身父爲臣矣身祖判書庠葬地占得先塋局內則具明遠具敦和托以爲其先山來龍白虎百般沮戲又嗾緹欽挺身上言臣矣身曾祖綾恩君臣允明厚被誣衊罔有紀極世間豈有如許無嚴之習哉臣矣身家宗法宗孫之葬則壓腦破龍猶不爲拘故臣矣身五代祖綾春君臣爀入葬於明遠之九代祖副正墳腦後十步許及敦和五代祖綾平君墳來龍十餘步之地其所礙逼更無可言而臣矣身高祖判尹臣宅奎以宗法處之明遠之父與從祖敦和之曾祖兄弟不敢有一辭而兩家人至有會葬者是白如乎今二月分楊州牧使報狀以壓腦破龍於明遠敦和之先山爲具氏葬法之證案則所占處雖云明遠六代祖墳之來龍而三折剝換至過一百四十餘步是白遣雖云敦和高祖墳之白虎而別是異岡又近四十步是白乎所前此用山之例壓腦破龍尙未較計則今於或過百四十餘步或近四十步之地豈有禁葬之可論是白乎旀況此岡卽綾川君山靑龍麓內案山也支派五家互相入葬五家皆以二十寸外疎族十數塚雜錯而不計龍虎相爲逼葬則獨於大宗之葬必欲禁斷者何也敦和則復賊之從孫也以其高曾父祖官御之見削於族譜看作血怨骨讎而明遠則有何宿憾若是甘心哉此則明遠敦和之禁山顚末也緹欽初與復賊合勢而鴟張再與敦和輩符同而跳踉欺罔天聽而不加之罪誣辱大宗而不加之罪故渠輩眼中心內無國法無宗法日夜綢繆者謀害宗家也募得楊根人中無賴者托以古塚子孫而先犯臣矣身從祖山以爲前矛嘗試之計末乃臣矣身家憯被凶禍此豈獨臣矣身一人一家之變怪哉緹欽近二十年肆毒不已而猶不敢萌心於此兺除良況其形勢無財無奴是白去乙今於符同敦和輩之後乃敢爲此近二十年所不敢萌心之事其造謀主張者不待深覈而自當綻露是白如乎大抵臣矣身家自古忠厚臣矣身曾祖與祖嘗曰每入綾川廟輒思范文正均是子孫之說雖疎遠之族未嘗不加意待之而惟族譜中削敦和家官銜一事不幸臣矣身家主之而此亦宗中僉議攸同則臣矣身家獨被報復若是之甚者寧不冤乎臣矣身家百口之命萬無全保之望而如蒙天地之至仁大德快雪幽明之至冤極痛則雖卽日滅死更無餘恨云云
정조 21년
北關功令生應製御考榜詩三中一幼學金象鍒父允恒居咸興三中二幼學朴仁恒父東茂居高原三中生員文山奎父星煦居咸興幼學魏迪喆父光軫居咸興生員韓致海父範禹居定平幼學魏文喆父光肇居咸興安性履父處中居安邊朱尙奎父炯發居咸興進士金衡道父五彩居安邊幼學董玄觀父漢佑居端川三下一幼學張宅善父齊極居富寧三下生員姜鳳周父東翕居利城幼學金尙龍父德裕居高原金尙彦父性淳居德源生員朴義謙父鶴巢居咸興幼學朴新顯父東集居文川羅景遠父宗巘居咸興姜一佑父振昌居洪原金道炯父尙集居鏡城崔龍慶父錫南居鏡城草三下金履玉父益瑞居高原吳秉良父鵬振居會寧金煥贇父大愈居明川生員李變父東根居鏡城幼學金錫範父始聲居鏡城金命耇父碩佐居慶興生員金性有父致明居北靑幼學南履夏父重明居德源吳鎭修父躋聖居安邊金夢柅父光著居明川以上令本道道臣給糧馬起送次次上進士金星煥父鼎老居明川幼學李世膺父東章居北靑金鏽父光采居永興洪錫父萬重居咸興金宗範父守咸居安邊李魯父德垕居安邊崔南爀父宗峀居德源崔宗岱父應斗居高原李師弼父址裕居鏡城田在寬父尙麟居富寧以上今年本道公都會元額外恩賜書之榜首其中如有以各體中三下以上入格者勿論義三上幼學朴在寅父必燻居咸興三中幼學李若洙父台鉉居咸興三下一朴臨圭父膺春居咸興三下幼學韓錫倫父世望居端川文冏奎父鳳朝居安邊草三下幼學韓芷林父善濟居咸興黃喜經父河瑞居鏡城朴曄父必寬居德源進士金宗鏽父坵居定平幼學韓重默父碩彬居咸興以上本道給糧起送次次上韓性厚父光集居咸興生員弼聖賚父殷相居咸興金豐澤父庚煥居鏡城進士廉思默父德亨居鏡城朱重祿父燝儀居定平以上內下一件賜給次幼學池汝擎父東傑居定平韓弘玼父栢林居咸興崔學源父錫离居咸興韓秭父宗德生父宗海居咸興金若溶父錫鼐居利城韓玉林父龜居咸興魏尹喆父光翼居咸興韓慶維父碩垕居端川馬天遠父始河居吉州李齊松父若龍居會寧金一鎭父亨瑞居慶興崔泰岳父岋居慶源李文國父德恒居鏡城金錫采父始聲居鏡城楊源父必濬居茂山以上今年本道公都會元額外恩賜書之榜首其中如有以各體中三下以上入格者勿論第一日詩三下以上三十人次上十人義三下以上十人次上以上二十人以上取七十人表三下一生員韓致海父範禹居定平三下幼學崔景遠父宗巘居咸興草三下幼學李師弼父址褣居鏡城以上令本道道臣給糧馬起送次次上幼學金鍾元父一成居明川賦三下一初學池汝擎父東傑居定平三下二進士金履牧父明夏居北靑三下進士金宗鏽父坵居定平幼學魏文喆父光肇居咸興生員姜鳳周父泰翕居利城幼學李觀鉉父敬垕居安邊韓秭父宗德生父宗海居咸興金宗範父守成居安邊朴在寅父必燻居咸興生員文山奎父是煦居咸興進士任希彦父應濟居咸興幼學韓宗萬父宅一居北靑吳鎭秀父躋聖生父允聖居安邊生員弼聖賚父殷相居咸興幼學金一鎭父亨瑞居慶興韓性重父光集居咸興幼學馬天逵父始河居吉州以上令本道道臣給糧馬起送次次上進士金星煥父鼎老居明川生員朴察遠父塡衡居慶源以上一件賜給次幼學崔宗岱父應斗居高原趙命夔父錫善居文川魏魯喆父光龜居咸興韓宗黎父致箕居吉州張宅善父齊極居富寧崔擎崙父烱奎居咸興吳秉良父鵬振居會寧黃喜經父河瑞居鏡城南履夏父重明居德源沈奇洙父尙訥居端川金象鍒父允恒居咸興朱南翕父宅夏居咸興魏尹喆父志翼居咸興吳鎭坤父昌聖生父澄聖居安邊朴臨圭父應春居咸興鄭冕祖父道過居咸興朴敬修父之盛居德源以上今年本道公都會元額外以恩賜書之榜首其中如有以各體中三下以上入格者勿論第二日表三下三人次上一人賦三下以上十七人次上以上十九人以上取四十人策三中一幼學文喆奎父是煦居咸興三中二進士金宗鏽父坵居定平三中生員韓致海父範禹居定平幼學崔學源父錫离居咸興朴泰顯父東集居父川三下幼學李魯父德垕居安邊魏迪喆父光肇居咸興姜一佐父振昌居洪原韓錫倫父世望居端川崔景遠父宗巘居咸興生員金豐澤父庚煥居鍾城幼學金彦博父宗垕居安邊韓喆倫父錫离居咸興進士朱重祿父燝儀居定平廉思默父德亨居鏡城韓性淳父光集居咸興草三下進士任希遠父應濟居咸興金星換父鼎老居明川生員朴察遠父愼衡居慶源以上令本道道臣給糧馬起送次次上生員姜鳳周父泰翕居利城進士金履牧父明夏居北靑生員文山奎父是煦居咸興以上內下一件賜給次幼學金象鍒父允恒居咸興楊源父必濬居茂山韓秭父宗德生父宗海居咸興韓重默父碩彬居咸興韓慶維父碩垕居端川吳鎭坤父昌聖生父澄聖居安邊朴臨圭父應春居咸興金尙彦父性淳居德源金鏽父光采居永興崔南爀父宗峀居德源董玄觀父漢佑居端川趙慶祿父連寶居鏡城黃喜經父河瑞居鏡城金錫範父始聲居鏡城吳秉良父鵬振居會寧李師弼父址裕居鏡城張宅春父齊極居富寧金夢柅父光著居明川辛晉寬父命麟居利城韓一奎父重三居北靑李牧榮父德溥居咸興韓光堯父命熙居咸興沈若祖父宅揆居端川趙榮八父熙成居永興李聖車父顯重居咸興金履行父德活居高原李聖轍父顯煜居咸興韓達元父宗泰居安邊魏尹喆父光翼居咸興吳弼聖父尙慶居安邊金彦濟父啓運居安邊李宗燁父壽麒居定平文應鉉父昌瑞居安邊李秉倫父昌燁居咸興趙命夔父錫普居文川金聲說父殷剛居明川金振玉父兌慶居鍾城以上今年本道公都會元額外恩賜書之榜首其中如有以谷體中三下以上入格者勿論第三日策三下以上二十人次上以上四十人以上取六十人
정조 21년
領議政洪樂性箚曰伏以臣以無一能之賤品受曠百世之殊遇官居上相齒躋八耋天地慈覆之德雨露生成之澤偏於一身頂踵毛髮皆是陶甄起居食息都屬造化前後蒙被之恩渥山高而海深莫非夐越今古踰濫涯分而至於今番親頒几杖寵之以一坐再至之禮踵辱近臣榮之以雲漢奎章之寶此實史牒之所未覩國朝之所未有同朝歆艶擧世聳動臣是何人叨此恩禮於聖明之世也榮感之極繼之以惝怳惝怳之至繼之以懍惕摩頂放踵銘肝鏤肺亦屬叩謝之例語蛇珠雀環生隕死結猶且圖報之常情臣誠莫知此生此世何以少酬其萬一日夕瞻天首頓而手攢心禱而口祝者惟願千歲萬歲玉體康寧邦國太平仰以孝奉我殿宮俯以慈育我元良百祥咸湊五福敷錫躋一世於春臺壽城囿八方於堯天舜日家誦華封之祝人獻九如之頌而已仍伏念臣之忝叨元輔之職者今已五年于玆矣一味伈泄冒居匪據徒憑寵靈專藉庇覆淟涊盤礴尙未決退毫分裨補已矣無論廢務養病罪戾彌積瘝曠尸素之稱在臣猶歇後語也自古設官分職以來雖閑司末僚亦未嘗有如臣之專不事事而恬然居其官者況三公之首乎噫三公之職所係何如元輔之任所重尤何如而使此衰昏癃耄之蹤虛縻苟充不識國計民憂之爲何事也莫省廟謨世道之爲何物也大小朝會專然闕禮巨細公務置若相忘而問其職則曰一國之首相也見其人則直八旬之癃老也精神則朝夕之間不辨飢飽筋力則房闥之內不能運動聰明則傍側之人輒忘姓名咫尺之語亦未聽解雖欲勉竭駑鈍陳力就列盡瘁鞠躬殫誠效忠其勢之末由殆甚於瞽者之辨靑黃聾者之審宮商然聾瞽之於聲色不聞不見而止耳至于驂大輅於蹇蹄載重寶於漏船以之踰太行而涉滄溟則不惟不勝任其不顚仆而沈溺者幾希彼蹇蹄漏船固不足惜其如所托之重何哉臣伏蒙聖念之曲軫特許長暇俾便調痾偃息惟意殘喘得保於今日委務僚相王事賴免其全曠而顧今恒暘愆序民憂方殷丙枕憧憧之念宵旰靡遑夙夜不弛其承佐對揚之責專在廟堂而緣臣竊位鼎席無異不備籌務每患多滯致使賢勞之端揆獨被飭敎之屢勤國體之苟艱臣分之隳壞日甚一日臣誠踧踖惶恧罔知措躬之所且臣素患膈氣之病近又添劇浹旬發作進退無常寢啖俱廢神息凜綴眩暈之症因以倍加終晝達宵若墮煙霧凡百形狀比諸春間又復落下者不知幾層矣此時重任之在身尤萬萬悶迫臣雖病昏沒覺之中每一念及實不勝悚蹙震懍如添一病恩造愈深而報答無路病情益痼而職銜尙縻臣情到此亦云窮矣惟是丐遞相職獲免重負上可以全國家之體貌存淸朝之廉防使三公得備其人百僚有所具瞻以爲塵刹不報之報下可以少紓惶阨之心調養綿綴之氣延保一縷涵濡惠澤得爲聖世之閑民以效感祝歌咏之微忱豈不爲公私之大幸哉臣旣受恩如天身不已有則豈敢爲占便圖私之計甘自陷於辜恩負國之科而第今臣涓埃仰酬之方只有乞身一事若使臣一日二日蹲仍不去則從他笑罵之恥不愧鍾漏之譏猶係臣身之私義而其奈累聖上則哲之明妨朝廷進賢之路以致國事之僨誤以貽明時之羞辱將如之何至若乞骸之請至願在心涔涔床席一刻不忘而向伏奉聖批丁寧鄭重感淚自零臣惟百回莊誦銘在心曲仰俟自天之隕不敢更事煩瀆而耿耿一念亶在議政銜之亟蒙卸解玆將肝膈之懇仰龥崇嚴之下伏乞聖慈俯垂憐察特降鞶褫之恩命俾遂終始之大德千萬顒祝之至云云答曰省箚具悉卿懇卿箚請免之職卽中書也異於乞骸豈不欲體諒而上相何等重任有難容易議到留在登筵時面剖卿須安心調理仍傳曰此批答遣史官傳諭
정조 21년
丁巳五月初九日辰時上御重熙堂左承旨軍士房承旨入侍時行左承旨李晩秀行右承旨洪仁浩記事官柳遠鳴記注官金初燮金良倜以次進伏訖上曰雨勢頗緊矣晩秀等曰頗有霈然之望矣命仁浩書兵曹草記批答仍敎曰具得魯擊鼓果何事耶晩秀曰聞是山訟矣上曰分付兵曹具得魯招致立庭問其委折原情卽爲捧入可也賤臣承命出捧原情還入進伏上覽訖命仁浩書傳敎曰今聞該曹問啓者此非山訟別無立落之可論況本訟昔在先朝乙酉年處分至爲嚴截則豈敢措說乎凡民無知猶且不然名以士族爲此悖理蔑憲之習於陳久之葬地州有牧守若能登時報營以其法句斷則豈有其家之人鳴鼓之擧乎其家兩重臣相繼奄逝卽所愍惻而重臣具庠生時之眷待何如聞其家罔測之變尤庸切矜苟使訟端甲枉而乙直眷待自眷待法典自法典寧或拘此忽彼而犯者之所爲自有應施之當律卽令道臣親執究竟覈出首謀照法處決後狀聞當該山在官捧現告罷職更無推問之端鳴鼓人具得魯卽爲退送事分付兵曹命退承史以次退出
정조 21년
丁巳五月初九日申時上御便殿左承旨右承旨入侍時行左承旨李晩秀行右承旨洪仁浩假注書李允謙記注官金良倜記事官金履永檢校待敎沈象奎抄啓文臣金近淳曺錫中以次進伏訖上曰北道功令生應製試券今方考下榜目當定禁軍下送矣承旨與抄啓文臣輩分書各件榜而本道下送件則合書詩賦疑策榜其外則分書各文壯元所給榜試券則付諸差使員便榜目則付諸禁軍便可也上曰咸興下去都榜中書第一日試券取幾人第二日試券取幾人詳細懸錄而檢書官書本道下送件沈象奎曺錫中書壯元所給件金近淳則精書御製策文題可也象奎等承命分書上曰完伯去就令廟堂知悉爲敎而至今無皁白何也卽爲知入賤臣承命出傳回奏曰左右相互相推諉今始問其去就於完伯許未及報來云矣上曰明日望闕禮時九卿之應參者待令於月覲門事分付別雲劍望筒以參判擬入事亦爲分付賤臣承命出傳命書傳敎曰北道功令生應製三下以上考下依關東例令道臣給糧馬起送後待其上來仍令泮堂許接食堂待畢到草記則當臨軒試取而試官則命官大臣一員其餘讀券官對讀官閣臣及文任泮堂中令政院稟旨受點而員數亦依關東生試取時例爲之該房知悉次上以下施賞依榜目書下令道臣知悉擧行事下諭試券上來後當日考下爲念遠儒滯待營下之弊也下諭及榜目今日內定禁軍騎驛下送事內閣知悉
정조 21년
行都承旨洪明浩坐行左承旨李晩秀坐行右承旨洪仁浩坐直左副承旨金勉柱坐右副承旨未差同副承旨李鼎德坐直注書柳遠鳴仕一員未差假注書李允謙仕直事變假注書李毅采仕
정조 21년
藥房提調沈煥之副提調洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 21년
洪仁浩啓曰備邊司郞廳來言今日賓廳日次而國忌正日相値不得來會云矣敢啓傳曰望拜禮後來會
정조 21년
傳于李鼎德曰右副承旨入侍
정조 21년
以執義高宅謙司諫鄭來百獻納尹悌東正言李重蓮洪致榮牌不進罷職傳旨傳于洪仁浩曰只推
정조 21년
以副應敎朴載淳校理李羲甲副校理尹益烈修撰金履喬牌不進罷職傳旨傳于李晩秀曰只推
정조 21년
吏曹口傳政事以吳鼎源爲楊州牧使兔山縣監金東善抱川縣監徐理修相換
정조 21년
以兵曹內三廳集賢門弘化門銅龍門番單子傳于洪仁浩曰點下者外至二十一日新番從次第輪直入直如有代入之事當次人代入而其後番單子書入時各日入直人名下懸註書入事分付
정조 21년
以兵曹守門將番單子傳于洪仁浩曰點下者外至二十一日新番從次第輪回入直如有代入之事以出番最久人代入而其後番單子書入時各日入直人名下懸註書入事分付
정조 21년
以金麟淳囚單子傳于李鼎德曰姑放過齋後捧供
정조 21년
李鼎德以吏曹言啓曰上京守令今日內下送後草記事命下矣光州牧使徐瀅修高陽郡守王道常溫陽郡守洪秉周淳昌郡守南麟耇大丘判官洪履簡金溝縣令趙鎭大果川縣監金履裕平澤縣監成鼎柱永春縣監洪樂游庇仁縣監李元八務安縣監李弘源安峽縣監元在明俱已催促下送善山府使尹文東方在京畿長湍地平山府使柳匡天方在全羅道淳昌地遂安郡守金箕昇方在忠淸道連山地卽爲申飭還官之意今方發關於各該道臣處而榮川郡守魚錫齡猝得重病屢經危域雖獲少減而目下諸症實無時日內登途之望云文川郡守尹寅基親病近添實無離捨下去之望云藍浦縣監權襈身病極重不得下去云丹陽縣監尹可基老母病勢見方沈重姑無離捨之望云雖未知其親病身病之如何而飭敎之下不卽下去揆以事體誠極未安所當重勘而本曹請推之外無他可施之罰何以爲之敢稟傳曰在他道者嚴飭還官後使之報來愆限則草記有親病者待少間下送謂有身病者改差口傳差代待下批使之當日辭朝可也
정조 21년
吏曹口傳政事以趙鎭大爲榮川郡守尹愭爲藍浦縣監
정조 21년
備忘記楊州牧使吳鼎源下直長弓一張長箭一部片箭一部筒兒一箇賜給
정조 21년
以慶尙監司李亨元啓本安東琴氏貞烈宜在褒旌據實登聞當初按獄不審之該府使李集斗不得已罷黜事判付內當下禮刑曹稟處而此非尋常稟處之詞案是置安東琴氏之決死判命之際其高節卓操爲之悲切從古貞女烈婦或被强暴之劫辱欲潔其身視死如歸者固何限而如琴氏之五指嚼斷三刺項嗓甚至投江而水淺則潛入村舍竟辦自縊者三綱行實之所未見然而褒美之典不加申暴之擧未施竝與造謀之首倡兇身尙稽以其法處斷一味倖逭獄老生奸近日之亢暘安知不由於似此幽菀乎夜過深更而潛心諦看不覺燭屢跋而鷄且唱決此獄之方欲問大臣刑官而處之使之待開門來待爲良如敎
정조 21년
洪仁浩以備邊司言啓曰政院啓辭全羅監司趙鎭寬牌招事傳曰旣以親年爲言則與有情勢者逡巡有間不可自政院出牌督飭有若勉出然者完伯老人之康旺曾所熟知而目下看護之難捨與否朝家亦何以詳知更令廟堂以此意嚴飭如云一分可强使之卽爲赴任事命下矣飭敎之下完伯之尙不出肅極爲未安依下敎更爲嚴飭則以爲親病萬無離捨赴任之路飭敎雖屢降無以承膺不勝惶悶云矣親病旣如此則此與他般情勢有異姑許若干日扶護調將侍其少間後卽令赴任何如傳曰允
정조 21년
洪仁浩以訓鍊都監言啓曰本局分授都城北岳東邊近處體城四間許頹圮處今已畢築女墻仍爲始役把守軍兵撤罷之意敢啓傳曰知道